Renault Talisman

Renault Talisman on Renault’n vuodesta 2015 lähtien valmistama ylemmän keskiluokan automalli, joka korvasi Renault Lagunan. Se esiteltiin syksyllä 2015 Frankfurtin autonäyttelyssä. Korimallit ovat neliovinen sedan ja viisiovinen farmari. Talismanin alustassa on aktiivinen iskunvaimentimien säätö ja lisävarusteena saa myös 4CONTROL-nelipyöräohjauksen. Etelä-Koreassa Talisman tunnetaan nimellä Renault Samsung SM6. Mallin myynti Pohjoismaissa lopetettiin vuoden 2020 alussa.

Talisman sai vuoden 2015 Euro NCAP -kolaritestistä tulokseksi täydet viisi tähteä.

Bensiinimoottorina on 1,6-litrainen TCe (150/200 hv). Dieselmoottorit ovat 1,5 dCi (110 hv) ja 1,6 dCi (130/160 hv). Tehokkain dieselmoottori on kaksoisturboahdettu. Bensiinikäyttöisissä malleissa on vakiona seitsenportainen EDC-kaksoiskytkinvaihteisto, ja tehokkaimmassa dieselissä vastaava kuusiportainen. Sen saa lisävarusteena myös kahteen pienempitehoiseen dCi:hin, joissa on vakiona kuusivaihteinen manuaalivaihteisto. 

Vuoden 2020 alussa Talisman koki kasvojenkohotuksen, jossa se sai muun muassa uudelleenmuotoillut puskurit. Auto sai myös uuden 10,2-tuumaisen digitaalimittariston ja lisäksi R.Link-tietoviihdejärjestelmä päivitettiin uudempaan Easy Link -versioon.

Lähteet

Aiheesta muualla 

Talisman
D-segmentin autot
2010-luvun autot
2020-luvun autot